Nuuskommentaar: Padpredikante na vervalDie monument wat vir pres. Jacob Zuma en die ander rekrute van Umkhonto we Sizwe opgerig is. Foto: ANA ’n Klompie jare gelede woon ’n Bloemfonteinse egpaar die begrafnis by van hul buurman. Ná die teraardebestelling is hulle ontstoke, want so ver soos die stoet gery het, het die padpredikante die pad na die “Dumping grounds” aangewys. Hulle het gevoel hul buurman se nalatenskap is in die proses erg geskend. En Bloemfontein se stortingsterrein digby die begraafplaas het geen goeie reputasie nie, met pas weer ’n berig oor ŉ man wat daar aangerand is. ’n Plek waar die padpredikante gerus ’n ander koers kan inslaan, is die pad wat na die nuwe Zuma-monument in Noordwes lei. Dit sou veel meer gepas wees as die padpredikante die besoekers wegwys na die naaste erg agtergeblewe gemeenskap. Die monument steek maar erg galsterig in die keel vas, as in ag geneem word met hoeveel rand korrupsie in die land (daai ding wat Zuma ŉ Westerse konsep genoem het) en staatskaping die land reeds gekos het. Derduisende werkgeleenthede kon geskep en derduisende huise kon gebou gewees het met die geld wat deur dié twee euwels uit die ekonomie geroof word. En iemand gaan ag dit wys om nóg staatsgeld te gebruik om Zuma met ’n monument te vereer? Sy monumente staan reeds die wêreld vol. Die bankrot SAUK staan bakhand vir ’n regeringsaalmoes. Dit nadat Zuma se man, Hlaudi Motsoeneng, in die proses waarin van hom ontslae geraak is, steeds volgehou het dat hy die SAUK se geldsake met honderde miljoene rande verbeter het. So bly die SAL slegs danksy enorme reddingsboeie van die regering in die lug, terwyl Zuma se vriendin die septer bly swaai. Die lysie is baie lank. En hoe sou die monument lyk om Zuma te vereer vir die feit dat hy die vernaamste dryfkrag was om die land in rommelstatus te dompel? ’n Hoop stukkende planke? Dis nou die planke waarteen Zuma die land gehad het, en die aanslae net nie kon weerstaan nie. Niks in die staatshuishouding bly skynbaar intak en uit Zuma se kloue nie. In ’n nuwe verwikkeling neem Freedom Under Law nou vir Zuma hof toe om hom te dwing om Shaun Abrahams, direkteur van Nasionale Vervolging, te ontslaan, berig die Huff Post SA. Die lustige aanwending van belastingbetalersgeld om monumente op te rig vir skandes en skandale is ’n erge belediging vir ’n platgeslane en verarmde gemeenskap wat met hulle pennies en tiekies, en die bak van berge koeksisters, geld ingesamel het vir die bou van onder meer die Vrouemonument – ’n verdienstelike monument as daar ooit een was. Die ophef oor Zuma se monument is in skrille kontras met die standbeeld van oudpres. CR Swart wat geknak en gebreek skuins in ’n visdam moes lê. Met die vandale onaangeraak. Laat elkeen van ons daarvan werk maak om te verseker dat die dag wanneer ons nie meer daar is nie, ons nalatenskap ’n monument ter ere van eerlikheid en godvrugtigheid sal wees – vlytig met ’n oop hand vir minder bevoorregtes. ’n Monument wat nie verniel of verwaarloos kan word nie, en een nie gebou in eiewaan nie, maar in nederigheid.